৪১ বছর মৌন, দেন IAS-এর কোচিংও, কুম্ভের এই সন্ন্যাসীকে চেনেন?

ওয়েব ডেস্ক: পূর্ণকুম্ভ মেলা (Maha Kumbh 2025) মানেই ধর্মীয় উন্মাদনা, আধ্যাত্মিকতা, এবং অসংখ্য পুণ্যার্থীর সমাগম। এ বছর উত্তরপ্রদেশের (Uttar Pradesh) প্রয়াগরাজে (Prayagraj) শুরু হওয়া এই মেলাও তার ব্যতিক্রম নয়। লাখো সাধুসন্ত ইতিমধ্যে ভিড় জমিয়েছেন প্রয়াগরাজে। তবে ভিড়ের মাঝে এক অনন্য ব্যক্তিত্ব হয়ে উঠেছেন ‘চাওয়ালা বাবা’ (Cha Wala Baba)। চা বিক্রি নয়, চা পান এবং সিভিল সার্ভিস পরীক্ষার্থীদের বিনামূল্যে কোচিং দেওয়া তাঁকে আলাদাভাবে পরিচিতি এনে দিয়েছে।

জানা গিয়েছে, চাওয়ালা বাবার প্রকৃত নাম দীনেশস্বরূপ ব্রহ্মচারী। ৪১ বছর ধরে তিনি মৌনব্রত পালন করছেন। তাঁর একমাত্র খাদ্য চা। দিনে দশবার চা পান করেই তাঁর শরীরচর্চা ও জীবনধারণ চলছে। আর এই কারণে তাঁকে সবাই ‘চাওয়ালা বাবা’ নামেই ডাকেন তাঁর অনুরাগীরা।

আরও পড়ুন: ১৩ বছরের ‘সন্ন্যাসিনী’ এবং মহন্তকে বের করে দিল জুনা আখড়া

ধর্মীয় মেলা চত্বরে বসেই ‘চাওয়ালা বাবা’ সিভিল সার্ভিসের চাকরিপ্রার্থীদের জন্য অনলাইন শিক্ষার আয়োজন করেছেন। আইএএস (IAS), আইপিএস (IPS) এবং উত্তরপ্রদেশ পাবলিক সার্ভিস (UP Public Service) পরীক্ষার্থীদের তিনি বিনামূল্যে কোচিং দিচ্ছেন। তাঁর ছাত্রছাত্রীরা হোয়াট্‌সঅ্যাপের মাধ্যমে প্রয়োজনীয় নোট এবং তথ্য পেয়ে যাচ্ছেন। মজার বিষয় হল, বাবার দাবি, প্রতি বছর তাঁর গড়া ছাত্রছাত্রীদের মধ্যে ২-৩ জন সিভিল সার্ভিস পরীক্ষায় সাফল্য পান।

সাধু হলেও ‘চাওয়ালা বাবা’র শখ কিন্তু বেশ আধুনিক। দ্রুতগতির বাইক চালানো তাঁর অন্যতম শখ। এই অনন্য বৈশিষ্ট্য এবং কর্মকাণ্ডের জন্য বাবাকে দেখতে প্রতিদিন মেলায় ভিড় জমাচ্ছেন হাজারো দর্শনার্থী। আসলে পূর্ণকুম্ভের এই গল্প শুধু আধ্যাত্মিকতাই নয়, শিক্ষার নতুন দিশাও তুলে ধরছে।